એમોનને કોઈક રીતે જાણ થઈ ગઈ હતી, કે એસએસના તપાસકર્તાઓ પેમ્પરને પટાવી રહ્યા હતા. એમોન બ્રિનલિટ્ઝ આવ્યો કે તરત જ તેણે પોતાના એ ભૂતપૂર્વ ટાઇપિસ્ટને ઑસ્કરની ઑફિસના સ્વાગતકક્ષમાં એક તરફ બોલાવીને ન્યાયાધિશે તેને કેવા પ્રશ્નો પૂછ્યા હતા એ જણાવવા કહ્યું હતું. પેમ્પર જોઈ શકતો હતો કે પોતાનો એક સમયનો કેદી, એસએસની કોર્ટમાં રજુ કરવા માટે તેની વિરુદ્ધના પુરાવાઓ લઈને હજુ પણ જીવી રહ્યો હોવાનો વસવસો એમોનની આંખોમાં સ્પષ્ટપણે સળવળતો હતો! એમોન અહીં તો શક્તિહિન હતો! નબળો, ઉદાસ અને જૂનોપૂરાણો કોટ પહેરીને પરાભૂત અવસ્થામાં એ ઓસ્કરની ઑફિસમાં ઊભો હતો. પરંતુ તેનું કંઈ કહેવાય નહીં! હજુ પણ એ એમોન હતો, સત્તા હજુ પણ તેના સ્વભાવમાં હતી. પેમ્પરે તેને જવાબમાં કહેલું, “પુછપરછ બાબતે કોઈને કંઈ કહેવાની ન્યાયાધિશે મને ના પાડી છે.” સાંભળીને ગેટે ગુસ્સે થઈ ગયો હતો. હેર શિન્ડલરને કહી દેવાની ધમકી પણ તેણે આપી હતી. અને અહીં જ એમોનની નપુંસકતાનું પ્રમાણ જોવા મળતું હતું! એક કેદીને શિક્ષા કરવા માટે આ પહેલાં એણે ક્યારેય ઓસ્કરની મદદ લેવા જવું પડ્યું ન હતું!